Μακαρονάδα ναπολιτάνα με μοσχάρι, προσούτο και λαρδί, βήμα βήμα
Αξίζει να θυμηθούμε αυτή την παλιά τεχνική. Είναι μια ναπολιτάνα όπως δεν την έχουμε ξαναδεί, με «λαρδωμένο» κρέας - ένα πολύ νόστιμο κοκκινιστό ρόστο με μακαρόνια.
1 μοσχαρίσια μπριζόλα flank 500-600 γρ. (άπαχο μέρος από την άκρη της κοιλιάς), 2-3 φέτες προσούτο, 1 κουτ. σούπας μαύρες σταφίδες, 1 κουτ. σούπας κουκουνάρια, 2 κουτ. σούπας ψιλοκομμένο λαρδί, λίγη καπνιστή πανσέτα ψιλοκομμένη, 1 ψιλοκομμένο ξερό κρεμμύδι, 3-4 μεγάλα κομμάτια από ώριμες ντομάτες, 300 γρ. πουρές ντομάτας,  νερό , αλάτι, πιπέρι, τριμμένο πικάντικο τυρί
Για να ετοιμάσουμε την μακαρονάδα ναπολιτάνα με μοσχάρι, προσούτο και λαρδί, απλώνουμε τη μπριζόλα flank σε ένα ξύλο κοπής.Παίρνουμε 2-3 φέτες προσούτο, τις κόβουμε κατά μήκος σε 3-4 λωρίδες την καθεμία και τις περνάμε στην μπριζόλα με το ειδικό εργαλείο (ένα χοντρό σουβλί) που «κεντάει» τις λωρίδες μέσα στο κρέας, σε τακτά διαστήματα.Σε ένα μπολάκι ανακατεύουμε 1 κουτ. σούπας μαύρες σταφίδες, 1 κουτ. σούπας κουκουνάρια και 2 κουτ. σούπας ψιλοκομμένο λαρδί.Με τη μύτη του ειδικού εργαλείου κάνουμε πολλές μικρές, αλλά βαθιές τρύπες σε όλο το κρέας κατά μήκος των ινών του και χώνουμε εκεί το μείγμα με τις σταφίδες.Περνάμε όλο το κρέας σε ειδικό διχτάκι ή το δένουμε με μαγειρικό σπάγκο.Σε μια κατσαρόλα σοτάρουμε λίγη καπνιστή πανσέτα ψιλοκομμένη και 1 ψιλοκομμένο ξερό κρεμμύδι.Βάζουμε το κρέας και σοτάρουμε σε μέτρια φωτιά, γυρίζοντάς το τακτικά και τρυπώντας το πότε πότε με το σουβλί του λαρδώματος, μέχρι να ροδίσει.Προσθέτουμε στην κατσαρόλα 3-4 μεγάλα κομμάτια από ώριμες ντομάτες, ξεφλουδισμένες και ξεσποριασμένες, και μαγειρεύουμε σε μέτρια φωτιά, κομματιάζοντάς τες με ξύλινη κουτάλα μέχρι να λιώσουν.Προσθέτουμε λίγο πουρέ ντομάτας σε δόσεις, ανακατεύοντας μέχρι η κάθε δόση να δένει.Ρίχνουμε νερό τόσο που να καλύψει το κρέας, αλατοπιπερώνουμε και σιγοβράζουμε σε χαμηλή φωτιά μέχρι να μαλακώσει καλά.Το σερβίρουμε πλάι στη μακαρονάδα και περιχύνουμε με τη σάλτσα του.Πασπαλίζουμε με τριμμένο πικάντικο τυρί.
Μοσχάρι,Ντομάτα